Tíu mánaða skilorðsbundið fangelsi fyrir árás á Spot Landsréttur staðfesti í dag dóm Héraðsdóms Reykjavíkur frá því í apríl árið 2018 . mbl.is / Hallur Már Landsréttur staðfesti í dag tíu mánaða skilorðsbundinn dóm yfir karlmanni á fertugsaldri fyrir stórfellda líkamsárás sem átti sér stað á skemmtistaðnum Spot í Kópavogi árið 2014 . Fórnarlambið hlaut heilaskaða , meðal annars með varanlegri heyrnarskerðingu á hægra eyra , tapi á lyktar - og bragðskyni , hægari hugsun , gloppóttu minni , kvíða og þunglyndi auk skerðingar á þoli og úthaldi , líkamlegu og andlegu . Líkamsárásin átti sér þannig stað að gerandinn hrinti brotaþola með báðum höndum þannig að maðurinn féll í gólfið með áðurnefndum afleiðingum . Dómur féll upphaflega í málinu í Héraðsdómi Reykjavíkur árið 2016 en sá dómur var ómerktur í Hæstarétti og málinu vísað aftur til meðferðar í héraði . Fjölskipaður dómur Héraðsdóms Reykjavíkur dæmdi manninn svo í 10 mánaða skilorðsbundið fangelsi til tveggja ára í apríl 2018 og var sá dómur staðfestur af Landsrétti í dag . Einkaréttarkrafa brotaþola var skilin frá sakamálinu og var tekin til meðferðar í sérstöku einkamáli . Við ákvörðun refsingar var litið til þess að maðurinn hefði ekki áður gerst sekur um ofbeldisbrot en árásin hefði hins vegar verið stórfelld , tilefnislaus og haft í för með sér alvarlegar afleiðingar fyrir brotaþola . Fullnustu refsingarinnar var frestað skilorðsbundið vegna dráttar á meðferð málsins .